
Me jatkamme yhdessä oppimista












Johdanto







Edellisen kirjani1 johdannossa kerroin, kuinka tein kaksi keskeistä virhettä, jotka inspiroivat tuon kirjan kirjoittamista. Myös tämä kirja perustuu mokille. Mutta ei kahdelle, vaan peräti yhdeksälle. Voidaankin sanoa, että tähän kirjaan on ollut moninkertaisesti inspiraatiota edelliseen verrattuna2.





Taustoitan ensin hieman ja palaan sitten näihin yhdeksään virheeseeni.


Käsittelen tässä kirjassa yhteistyötä ja sen kehittämistä, erityisesti verkostoissa. Verkostoyhteistyö on toimijoiden yhteen kietoutuvaa ajattelua, päätöksentekoa ja toimintaa.


Yhteistyö tuo yhteen toimijoiden tavoitteet, tarpeet, resurssit, näkökulmat ja ideat. Yhteistyöhön osallistuminen tarjoaa jäsenilleen monenlaisia oppimisen, kehittymisen ja etenemisen mahdollisuuksia.


Onnistumiset verkostoyhteistyössä eivät tietenkään synny tyhjästä. Yhteistä toimintaa ja vaikuttavuutta voidaan vahvistaa monin eri tavoin. Vaikuttava yhteistyö verkostoissa on mahdollista silloin, kun verkoston toimijoilla on keskenään riittävästi laadukkaita kohtaamisia, joissa yhteistä työtä voidaan tehdä tuloksellisesti ja joissa erilaiset resurssit ja tehtävät tuodaan yhteen tarpeen mukaisella tavalla.


Edellisessä kirjassani käsittelin verkostojohtamisen keskeisiä kysymyksiä: mistä tekijöistä rakentuu verkostoyhteistyön hyvä arki ja minkälaisia strategisia askeleita ja toimintatapoja verkostojen johtamisessa tarvitaan. Verkostojohtaminen on käytännössä kokoelma työkaluja, joiden avulla verkostojen toimintaa ja vaikutuksia voidaan kehittää.


Ja tosiaan, edellisen kirjani johdannossa kerroin, kuinka tuon kirjoitustyön keskeisenä innoittajana oli kaksi virhettä. Tiesin, että tutkimusten mukaan verkostotyötä tehdään yhdessä ja että tämän yhteistyön perustana on luottamus.


Arvaatko jo, mihin ne kaksi erhettäni liittyivät?


Ensimmäinen oli tehdä ajattelutyötä ja päätöksiä verkoston puolesta, kun olisi pitänyt tehdä yhdessä. Ajattelin palvelevani verkostoa ja tehostavani resurssien käyttöä, mutta veinkin verkoston osallistujilta omistajuutta ja jätin hyödyntämättä heidän osaamisensa. Tämä ärsytti verkostolaisia, vähensi heidän sitoutumistaan, ja sisuunnutti minut oppimaan.


Toinen virheeni oli oma luottamukseen (tai tarkemmin sanottuna epäluottamukseen) perustuva selkärankareaktioni. En luottanut siihen, että verkoston osallistujien ärsyyntymiselle ja sitoutumisen vähenemiselle olisi ollut järkeviä perusteita. Sen sijaan ajattelin, että ovatpa he epäluotettavia. Tästä kehkeytyi kielteinen kierre: minun epäluottamukseni vahvisti heidän epäluottamustaan, mikä vahvisti minun epäluottamustani, mikä puolestaan…


Näin tapahtui huolimatta siitä, että tutkimusten perusteella tiesin luottamuksen vahvistamisen perustuvan pitkälti myönteisen kierteen mahdollisuuteen. Luottamus voi vahvistaa luottamusta, mikä puolestaan voi vahvistaa luottamusta, mikä voi edelleen vahvistaa luottamusta, ja niin edelleen. Jonkun on luotettava ensin, jotta toiset voivat luottaa takaisin, ja niin edelleen.


Kenen tehtävänä on aloittaa tämä luottamuksen myönteinen kierre? Tässä on hyvä aloittaa katsomalla peiliin. Katsoin peiliin, ja aloin opetella luottamusta käytännössä.


Tutkimalla näitä ja muita tekemiäni virheitä aloin oppia, kuinka verkostoyhteistyössä, kuten esimerkiksi yhdessä tekemisessä ja luottamuksessa, voi onnistua. Yhteistyötä ruokitaan yhdessä tekemällä, ja luottamusta vahvistetaan luottamalla. Ei niin yksinkertaista kuin miltä kuulostaa, mutta kuitenkin täysin mahdollista.


Virheiden tekeminen ja niistä oppiminen on ollut urallani sen verran hyödyllistä, että olen jatkanut samalla tiellä. Jos jokin on muuttunut, niin olen mokaillut entistäkin rohkeammin.


Mikä tahansa mokailu ei tietenkään ole järkevää. Oppimisen kannalta on hyödyllistä töppäillä perustellusti. Hyvät perusteet kokeilemalla oppimiseen saadaan teorian soveltamisesta käytäntöön ja vastaavasti käytännössä opitun palauttamisesta takaisin teorioiksi3.


* * *


Tässä kirjassa keskeinen kokeilemisen ja tutkimisen kohde on verkostoyhteistyön arki, jossa tärkeässä roolissa ovat toimijoiden, resurssien ja tehtävien moninaiset kohtaamiset. Teoria, jota kehittelen, käsittelee näitä kohtaamisia (tapahtumia, työpajoja, kokouksia, keskusteluita ja niin edelleen) ja sitä jatkuvasti muuttuvaa virtausta, jonka nämä kohtaamiset verkostossa muodostavat. Tämän tarkastelun pohjalta tarjoan kokonaisnäkemykseni siitä, miten koordinoidut ja fasilitoidut kohtaamiset synnyttävät ja ylläpitävät verkostojen sykettä.


Kirjan keskeinen teesi voidaan tiivistää seuraavasti: Toimijoiden kohtaamiset muodostavat verkostoyhteistyön sykkeen. 4 Koordinointi ja fasilitointi muodostavat verkostotyön sydämen. 5


* * *


Tämän teesin kehittelyä olen siis vauhdittanut töppäilemällä yhdeksällä tavalla. Nämä yhdeksän virh… oppimisen lähdettä voidaan tiivistää oheisen hahmotelman mukaiseen 3x3 matriisiin, jossa on kaksi koordinointiin ja fasilitointiin läheisesti liittyvää ulottuvuutta.


Ensinnäkin hyvässä kohtaamisessa osallistujat tekevät yhdessä töitä avaten (<), käsitellen (=) ja sulkien (>) työn kohteena olevia asioita. Avaaminen on esimerkiksi näkökulmien avaamista toisia kuunnellen. Käsittely on esimerkiksi asioiden analysointia, ymmärrystyötä ja ristiriitojen neuvottelemista. Sulkeminen on esimerkiksi päätöksentekoa ja vastuiden määrittelyä.


Toiseksi asioiden tehokas ja monipuolinen työstäminen yhdessä edellyttää kolmenlaista työotetta: asioita työstetään yhdessä (↔), toisten puolesta (↓) ja itsenäisesti (↑). Kullakin näistä kolmesta työotteesta on omat vahvuutensa ja heikkoutensa.


Yhteinen työstäminen tuo yhteen kaikkien tarpeet ja osaamisen, mutta on hidasta ja vie paljon resursseja. Toisten puolesta työstäminen on tehokasta, mutta sivuuttaa helposti toisten tarpeet ja osaamisen. Itsenäinen työskentely on vapauttavaa ja perustuu jokaisen omiin tarpeisiin, mutta voi myös viedä osallistujia eri suuntiin haitallisella tavalla.

Matriisissa olevat yhdeksän kysymysmerkkiä osoittavat oppimiskokemusteni paikat. Olen esimerkiksi avannut asioita toisten puolesta, kun osallistujat olisivat halunneet keskustella niistä yhdessä. Toisaalta olen luottanut siihen, että toimijat perehtyvät asioihin itsenäisesti, kun sitten työpajan alkaessa onkin huomattu, että puolet on perehtynyt ja puolet ei.


Myönnän joskus turhautuneeni asioiden yhteisen käsittelyn hitauteen, ja tämän seurauksena olen sitten kertonut osallistujille omat (mielestäni loistavat) ajatukseni asiasta, vain huomatakseni, että asian taustoitus tosiasiassa oli monista syistä hidasta ja esittä-mällä omat ajatukseni onnistuin vain hidastamaan prosessia entisestään.


Sekin muistuu mieleeni, kuinka olen moneen kertaan ennen työpajaa viestinyt yhteisen päätöksenteon tärkeydestä – ja sitten työpajan loppupuolella olenkin huomannut, että aika ei riitä kunnolliseen yhteiseen päätöksentekoon. Tämän seurauksena päätöksenteko on lopulta jäänyt jokaisen omalle vastuulle, mikä on jättä-nyt osallistujat tosiasiallisesti tyhjän päälle.


Moka on lahja, kuten sanotaan. Toisaalta mokien jatkaminen on voinut kertoa siitäkin, että olen lahjaton. Lohdullista kuitenkin on, että oppiminen on meille kaikille mahdollista, oli lahjoja tai ei. Me ihmiset olemme aivoiltamme ja sosiaalisilta suhteiltamme joustavia ja kykenemme kaikki oppimaan, niin yksilöinä kuin yhdessäkin.


* * *


Tässä kirjassa tavoitteeni on siis jakaa näkemykseni ja kokemukseni siitä, mitä olen oppinut koordinoinnista ja fasilitoinnista verkostoissa. Toisin sanoen: miten voimme onnistua kohtaamisissa siten, että yhteistyö vahvistuu vaikuttavammaksi?


Aiempaan kirjaani Verkostojen johtaminen – Opi ja etene yhdessä (Järvensivu 2019, Books on Demand) tiivistin näkemykseni verkostojohtamisen perustekijöistä. Tässä kirjassa jatkan erityisesti koordinoinnista ja fasilitoinnista.


Siinä missä edellinen kirjani kuvasi verkoston elämää kokonaisuutena (pään, kädet, jalat, sydämen, verisuoniston, tukirangan, lihakset ja niin edelleen), niin tässä kirjassa keskityn siihen, mikä tuo verkostoon elämän: kuinka sydän lyö ja minkälainen syke tästä muodostuu?6


Kirjan perustana ovat kaikki 23 viime vuoden aikana verkostotyön tutkijana, kehittäjänä ja kouluttajana keräämäni tiedot, kokemukset ja näkemykset. En tietenkään ole keksinyt näitä ajatuksia yksin, vaan yhdessä moninaisten verkostojen kanssa. Tämä kirja on syntynyt yhteistyöstä.


Kiitos kaikille kanssaoppijoilleni! Tätä kirjaa ei olisi syntynyt ilman yhteistyötämme.


Sinäkin, arvoisa lukija, olet tavalla tai toisella ollut mukana tä-män kirjan ajatusten kehkeytymisessä. Ehkä olemme tehneet yhdessä töitä. Kenties jo vuosien ajan. Tai ehkä olemme tavanneet vain kerran tai kaksi, kuin ohimennen. Tai ehkä emme ole koskaan suoraan kohdanneet. Silti olen varma, että olemme vaikuttaneet toistemme oppimiseen vähintään epäsuorien verkostojemme kautta – kaverinkaverinkaverilta kaverille.


Kiitos, kun osallistut tämän oppimistyön jatkumiseen lukemalla tämän kirjan. Jotta yhdessä oppiminen yhä jatkuisi, olen kiitollinen kaikista saamistani palautteista. Lupaan myös vastata kaikkiin yhteydenottoihin – vastavuoroisesti!


Timo Järvensivu


Helsingissä 3.5.2025


timo@jarvensivu.fi


050-5605487





1 Verkostojen johtaminen – Opi ja etene yhdessä. Järvensivu (2019).


2 Thomas Edisonin väitetään sanoneen, että nerous on 1 prosentti inspiraatiota (innostusta) ja 99 prosenttia perspiraatiota (hikoilua). Tä-män kirjan vaatima oppiminen on totta tosiaan tuottanut innostuksen lisäksi myös hikikarpaloita, erityisesti otsalle.


3 Tämän kirjan opit ja teoretisoinnit eivät tietenkään ole syntyneet yksin minun toimestani. Taustalla on lukuisten tutkijoiden, toimijoiden ja verkostojen työstä, tutkimuksista ja kokeiluista syntyneet tiedot ja kokemukset. Minun roolini on ollut ”vain” näiden ajatusten yhdistäminen, kokeileminen käytännössä ja kiteyttäminen tähän kirjaan.


4 Vertauskuvat toimivat joskus huonosti, välillä paremmin. Tässä kirjassa korostan verkostotyön inhimillistä luonnetta käyttämällä ihmiskehoon ja -yhteisöjen elämään liittyvä sanastoa. Esim.: Sydän (substantiivi; verta verenkiertoon pumppuava lihaksinen elin). ”Sydän lyö, sykkii tasaisesti, kiivaasti, hitaasti”. Kuv. Ihmisen syvimmistä tunteista ja ajatuksista sisin; ”Säilytti ensirakkauden muiston ikuisesti sydämessään”. Syke (substantiivi; sykintä, pulssi, syketaajuus). ”Sydämen, valtimon syke”. Kuv. ”Suurkaupungin kiihkeä syke”. Lähde: Kielitoimiston sanakirja, Kotimaisten kielten keskus ja Kielikone, 2024. Voidaan hyvin ajatella, että näitä kahta sanaa voisi käyttää myös toisin päin: ehkä kohtaamiset ovatkin yhteistyön sydän, ja koordinointi ja fasilitointi muodostavatkin verkostotyön sykkeen?


5 Lainasanat kuten ”koordinointi” ja ”fasilitointi” oikein huutavat suomentamista. Olisiko parempi käyttää suomenkielisiä vastineita, kuten esimerkiksi ”järjestelemistä” ja ”mahdollistamista”? Olen kuitenkin pää-tynyt käyttämään näitä lainasanoja. Tähän on kaksi pääsyytä. Ensinnäkin tähän tematiikkaan liittyvässä suomenkielisessä kirjallisuudessa nämä ovat jo vakiintuneita termejä. Toiseksi nämä termit ovat jo juurtuneet verkostotyön arkeen: toimijat käyttävät sanoja koordinointi ja fasilitointi jatkuvasti ja sujuvasti. Olen valinnut mennä tässä kysymyksessä verkostojeni mukana – myötäkarvaan, ei vastahankaan.


6 Tähän yhteyteen sopinee tarkennus: Tämä on luomukirja. Tuotannossa on käytetty 98 % ihmisvoimaa (aivoja 79 % ja sormilihaksia 19 %). Tekoälyä on hyödynnetty ainoastaan akateemisen tutkimuskirjallisuuden hakemisessa (2 %). Modernit tekoälyt olisivat todennäköisesti kyenneet laadukkaampaan kirjoittamistyöhön kuin minä itse. Silti päätin kirjoittaa tämän kirjan ihan itse alusta loppuun asti. Tekoälyjä käsittelevässä luvussa perustelen tarkemmin, miksi päätin välttää tekoälyjen käyttämistä.












Yhteistyön syke













Suhde ensin, asia sitten


Yhteistyötä tehdään monissa eri tilanteissa. Tässä kirjassa tarkastelen erityisesti verkostoissa tapahtuvaa yhteistyötä. Verkostoyhteistyö on luottamukseen perustuvaa vastavuoroista toimintaa autonomisten mutta toisistaan silti riippuvaisten toimijoiden välillä.


Verkostoyhteistyötä voidaan rakentaa, vahvistaa ja tukea verkostojohtamisella. Verkostojen johtamisella tarkoitan kaikkea sellaista aloitteellista toimintaa, jolla pyritään edistämään verkostossa tapahtuvan yhteistyön toimivuutta ja tuloksellisuutta.


Kohtaamisten koordinointi ja fasilitointi muodostavat keskeisen osan verkostojohtamisesta, vaikka verkostojen johtamisen kokonaisuus onkin laajempi. Käsittelen seuraavaksi verkostojohtamisen perusteita kokonaisuutena ennen kuin avaan tarkemmin, mitä tarkoitan kohtaamisilla, koordinoinnilla ja fasilitoinnilla.


Johtaminen verkostoissa voidaan tiivistää neljään sanaan: suhde ensin, asia sitten. Tai monikossa: suhteet ensin, asiat sitten.


Molempia tarvitaan: jos asioihin ei kiinnitetä huomiota, suhteet väljähtyvät, ja jos suhteisiin ei kiinnitetä huomiota, asioiden edistä-minen vaikeutuu.


Entä miksi ensin, ja vasta sitten?


Asiakeskeisyys on kansallinen ylpeytemme. Asialliset hommat suoritetaan, muuten ollaan kuin Ellun kanat1. Jos asioita ei laiteta kuntoon, eihän meillä sitten ole varaa suhteidenkaan hoitoon. Eikö asioiden hoitaminen siis ole ensisijaista? Mukavia ehtii turista kahvin äärellä sitten myöhemminkin.


Vastaan: riippuu tilanteesta, jossa toimintaa tehdään. On todellakin olemassa sellaisia tilanteita, joissa asiat on hyvä, ellei peräti pakko, hoitaa ensin.


Äärimmäisiä esimerkkejä ovat sotatanner ja äkilliset onnettomuudet. Rintamalinjan toisen puolen tuntematon sotilas jää tuntemattomaksi, kun aseet pauhaavat. Autotien kolarissa marssijärjestys on niin ikään selkeä: ensin varmistetaan, ettei tule lisää vahinkoja, tarkistetaan henkilövahingot, soitetaan hätäpuhelu ja annetaan ensiapua. Kun hätätilanne on kesytetty, on aikaa ihminen ihmiselle.


Toisessa ääripäässä on vakaa tilanne, jossa ihmisten välinen suhdeverkosto on jo valmiiksi valmis ja laadukas. Kaikki tuntevat toistensa tarpeet ja kyvykkyydet – näin tiedetään mitä yhdessä pystytään ja on tarve tehdä. Luottamus on vahvaa, joten tietoa jaetaan keskenään avoimesti ja yhteistyötä uskalletaan tehdä rohkeasti. Kaikki ovat sitoutuneet yhteiseen tavoitteeseen ja kukin omiin selkeisiin rooleihinsa, jolloin eteneminen on tehokasta. Voidaan keskittyä asioiden hoitamiseen.


Suhteet ovat sinänsä tärkeitä myös edellä kuvatuissa ääripäissä. Esimerkiksi nykyaikainen sodankäynti on tiimityötä omien keskuudessa. Suhdeverkosto ei kuitenkaan ole olemassa sodan vastapuolen kanssa. Onnettomuustilanteissa puolestaan on keskeistä yhteiskunnallinen ennalta varautuminen: kun viranomaisten palveluverkosto on kunnossa ja kansalaiset luottavat toisiinsa, hädässä oleva voi luottaa niin viranomaisten kuin toisten ihmisten apuun.


Vakiintuneissa, hyvin toimivissa organisaatioissa työntekijöiden ja tiimien muodostama suhdeverkosto on tärkeä tehokkuuden ja työhyvinvoinnin lähde, mutta suhteisiin ei tarvitse enää erityisesti panostaa, kun verkosto on jo kunnossa.


Hätätilanteessa, sodassa ja vakiintuneessa organisaatiossa on siis valmiiksi yhteisesti jaettu ymmärrys tai vähintäänkin yleinen oletus suhdeilmapiiristä ja siitä, miten suhteet (tai sodassa niiden puute) vaikuttavat asioiden käsittelyyn. Suhteita ei tarvitse pysähtyä rakentamaan, vaan voidaan ”vain” toimia asioiden parissa.


Suhteiden rakentamista ensin tarvitaan silloin, kun tilanteessa on paljon epävarmuutta. Tai positiivisemmin ilmaistuna: suhteiden rakentaminen on hyödyllistä tilanteissa, joissa epävarmuus on suurta. Epävarmuus voi liittyä asioihin, suhteisiin tai molempiin.


Väitän: Mitä enemmän epävarmuutta, sitä enemmän suhteiden rakentamiseen kannattaa panostaa ennen asioiden käsittelyä.


Lyhyt perustelu: Asiat eivät riitele, vaan ihmiset. Asiat ovat asioita eikä niillä ole toimijuutta. Riitely vaatii toimijuutta. Asiat voivat olla riitelyn kohteena, mutta ne itsessään eivät riitele. Toimijuus on ihmisten ominaisuus. Ihmisten kesken voi syntyä riitaa asioista – ja ihmiset voivat myös opiskella, tutkia, käsitellä, neuvotella, työstää ja jäsennellä asioita sekä tehdä asioista päätöksiä.


Epävarmoissa tilanteissa asioiden käsittely ei ole helppoa, mutta silti kyse on ”vain” asioiden käsittelystä. Se millä tavalla tietyt ihmiset päätyvät käsittelemään asioita keskenään on vahvasti kytköksissä siihen, minkälainen on heidän välinen suhteensa. Jos suhteet ovat kunnossa – osapuolet tuntevat toistensa tarpeet, toiveet, ajattelutavat ja motivaation lähteet ja luottavat toisiinsa – asioita on helpompi käsitellä yhdessä. Jos suhteet eivät ole kunnossa – ei tunneta toisten tarpeita, toiveita, ajattelutapoja, motivaatioita tai jos toisiin ei luoteta – voidaan helpommin päätyä kiistelemään.


Joskus riitelyn kohteena oleva kiista olisi ulkopuolisen neutraalein silmin helpostikin ratkaistavissa siinä missä kiistan osapuolet ovat tulehtuneiden suhteidensa sokaisemia. Joskus asiat ovat oikeasti monimutkaisia ja niiden käsittely turhauttavaa tavalla, joka tulehduttaa suhteita – mutta tämä ei ole asioiden vika sinällään.


Edellä sanotusta on mahdollista vetää myös oman väitteeni vastainen johtopäätös: koska ihmiset riitelevät eivätkä asiat, niin eikö asiat pidä ratkaista ensin, ja suhteet ovat vasta sitten ratkaistavissa? Tällöin pätisi: ”asiat ensin, suhteet vasta sitten”.


Me ihmiset olemme kuitenkin sosiaalisia olentoja. Suhdeilmapiiriä ei voi laittaa sivuun tai tauolle asioiden käsittelyn ajaksi.


Suhteet joko huomioidaan tai niitä ei huomioida asioiden käsittelyssä. Ihmisten väliset suhteet joka tapauksessa vaikuttavat asioiden kä-sittelyyn. Verkostomaisessa toimintatavassa ei ole kyse asian käsittelyn ohittamisesta. Kyse ei ole siitä, että valittaisiin joko suhteet tai asioiden käsittely. Molemmat on huomioitava.


Kun suhteet ovat kunnossa, asioiden käsittely on helpompaa. Ja kun asiat ovat kunnossa, myös suhteita on sitten helpompi rakentaa. Oheinen nelikenttä selkiyttää tätä valintaa (kuva 1).




[image: Kuva 1. Suhde ensin, asia sitten]


Kuva 1. Suhde ensin, asia sitten





Tavoitteena on päästä nelikentän oikeaan yläkulmaan, jossa suhde on luotu ja asia on käsitelty. Pohditaan kahta esimerkinomaista etenemistapaa (nuolet A ja B kuvassa 1). Lähtötilanteessa suhdetta ei vielä ole eikä asiaakaan ole vielä käsitelty.


Vaihtoehto B lähtee liikkeelle siitä, että pyritään ensin ratkaisemaan asia ja vasta sen jälkeen lähdetään huolehtimaan suhteesta. Koska suhdetta ei ole vielä luotu, ei tiedetä kestääkö suhde asian käsittelyn2.


Voi olla, että suhde kestää asian käsittelyn tai sitten ei. Jos suhde kestää, niin lopputulos voi olla erinomainen: asia tulee kä-siteltyä, ja sen jälkeen onkin hyvä sitten jatkaa suhteen rakentamisella.


Mutta: jos edetään asia edellä varmistamatta ensin suhteen kestävyyttä, otetaan samalla riski siitä, että suhde ei kestäkään asian käsittelyä. Pahimmillaan tällainen asian suhteeton3 käsittely tuottaa pettymyksiä ja aiheuttaa riitoja, jolloin tilanne voi pahentua sekä asian käsittelyn että suhteen rakentamisen näkökulmasta.


Voisiko tämän riskin välttää? Kyllä, varmistamalla ensin suhteen laatu. Voimme panostaa ensin suhteeseen ja edetä asiaan vasta sitten (vaihtoehto A). Tällä tavalla ei oteta riskiä siitä, kestääkö suhde asian käsittelyn vai ei.


Osapuolilla ei kuitenkaan ole aina halua rakentaa suhdetta ennen asian käsittelyä. Taustalla voi olla esimerkiksi aiempia kokemuksia siitä, että suhteiden rakentamiseen on panostettu ehkä paljonkin, mutta ne varsinaiset asiat onkin sitten jätetty kä-sittelemättä. Jos tällaisia kokemuksia on ollut paljon, ei ole mikään ihme, jos suhteiden rakentamiseen on ajan myötä muodostunut kyyninen suhde4.


Ihmiset ovat sosiaalisia olentoja, joista useimmille suhteella on ainakin jonkinlainen merkitys5. Suhteilla ei välttämättä ole kaikille yhtä paljoa merkitystä kuin asioilla, mutta kuitenkin jonkinlainen merkitys. Myös ääripäät ovat mahdollisia: joku voi olla lähes täysin asiakeskeinen ja joku toinen lähes täysin suhdekeskeinen.


Entä jos itse olet 100 % asiakeskeinen eikä suhdetoiminta kiinnosta lainkaan? Eikö voitaisi vain hoitaa asiat pois alta, neutraalisti ja tehokkaasti?


Teoreettisesti voimme olettaa, että on olemassa sellaisiakin tilanteita, joissa kaikki läsnäolijat ovat 100 % asiakeskeisiä. Tässä erityistapauksessa suhteisiin ei tarvitse panostaa. Pidän tällaista tilannetta käytännössä niin harvinaisena, että tästä olettamasta ei koskaan kannata lähteä liikkeelle. Sen sijaan on hyvä olettaa, että yleensä suhteilla on yhteistyössä merkitystä.


Erityisesti suhteiden mahdollinen kielteinen vaikutus on hyvä huomioida. Käytännön kokemusten perusteella väittäisin, että jo yksikin pieleen mennyt suhde voi tuhota koko verkoston yhteistyön, joskus hyvinkin tehokkaasti.


Oletetaan tilanne, jossa yhteistyöverkostossa on 10 osallistujaa. Heistä yhdeksän on täysin asiakeskeisiä; vain yhdelle suhteet ovat tärkeitä. Kannattaako asiakeskeisen enemmistön ohittaa tä-män yhden osallistujan suhdeodotukset? Nähdäkseni tätä riskiä ei kannata ottaa, sillä jo pienellä panostuksella suhteisiin voidaan lisätä asioissa onnistumisen todennäköisyyttä.


Asiakeskeisille verkostoitujille asiakeskeinen argumenttini on seuraava: Kaikki ihmiset, niin asia- kuin suhdekeskeisetkin, ovat arvokkaita. Tosiasia on, että et voi muuttaa muita suhdekeskeisestä asiakeskeiseksi (tai päinvastoin), vaikka haluaisitkin. Voit kuitenkin muuttaa omaa toimintaasi. Ei kannata ottaa riskiä siitä, että toisten suhdetarpeiden ohittaminen vaikuttaa kielteisesti asioiden käsittelyyn. Jo pienellä suhdepanostuksella voit vahvistaa todennäköisyyttä sille, että asioissa onnistutaan.


Suhteiden luominen ja asioiden käsitteleminen tapahtuu toimijoiden välisissä kohtaamisissa, joihin osapuolet tuovat mukanaan tavoitteensa, toiveensa, resurssinsa ja osaamisensa. Näissä kohtaamisissa rakentuu myös yhteistyön arki ja strategia.





	
Suhde ensin, asia sitten: Muistiinpanot ja ideat






	Miten varmistat, että toimijoiden väliset suhteet ovat riittävän hyvät ennen asioiden käsittelyä?

	





	Hyvät suhteet tukevat asioiden käsittelyä. Vältä ainakin se riski, että huonot suhteet haittaavat asioiden käsittelyä.

	





	Miten pidät huolta siitä, että myös asiat tulevat käsitellyksi?

	





	Myös asiat pitää käsitellä hyvin, jotta toimijoilla on motivaatiota jatkaa yhteistyötä.

	










1 Kirjasta Tuntematon sotilas. Väinö Linna, WSOY, 1954.


2 Tähän liittyy teoreettisesti kiinnostava paradoksi: tietynlaisen suhteen puuttuminen ei oikeastaan tarkoita sitä, että ei olisi minkäänlaista suhdetta. Tätä voidaan verrata esimerkiksi avioliittosuhteeseen. Kun ihmiset ovat naimisissa, heidän välillään on suhde ”naimisissa”. Kaikkiin muihin maailman ihmisiin, joiden kanssa ei olla avioliitossa, on kuitenkin myös suhde. Tämä suhde on ”ei naimisissa”. Työelämän verkostoissa on lähes aina olemassa vähintäänkin jonkinlainen potentiaalinen työsuhde. Vaikka suhdetta ei ole vielä luotu tai aktivoitu, niin se on kuitenkin olemassa mahdollisuutena. Jo pelkkä mahdollisuus suhteeseen on eräänlainen suhde; tähän mahdollisuuteen voidaan esimerkiksi luottaa tai olla luottamatta. Avainkysymys kuuluu: milloin suhde on sellainen, että se kestää vaikeidenkin asioiden käsittelyn yhdessä?


3 Tämä on tietoinen sanaleikki, viitaten edelliseen alaviitteeseen.


4 Suhdekäsitteistö mahdollistaa loputtoman määrän tällaisia sanaleikkejä.


5 Itselläni suhde/asia -keskeisyyden suhdeluku on varmaankin noin 30 %/70 %. Eli olen aika asiakeskeinen. Kuitenkaan työuraltani ei tule mieleen yhtään sellaista esimerkkiä, joissa yhteistyön laatu ja jatkuvuus olisi ollut pelkästään asioista kiinni.










Yhteistyön arki ja strategia


Verkostoyhteistyön johtamista ja kehittämistä on hyödyllistä tarkastella kahdesta näkökulmasta: arki ja strategia (ks. kuvat 2 ja 3). Arjesta ja strategiasta hahmottuu joukko verkostojohtamisen keskeisiä työkaluja (ks. tämän luvun lopussa oleva taulukko). Kuvailen nämä tässä luvussa tiiviisti1.


Verkostotyön arki koostuu niistä päivittäisistä ja jatkuvasti läsnä olevista tapahtumista ja toimintatavoista, joilla verkoston toimijat rakentavat keskinäisiä suhteitaan ja käsittelevät yhteistyöhön liittyviä asioita.


Suhteiden ydin muodostuu kolmesta perustekijästä: keskinäisestä tuntemisesta, luottamuksesta ja sitoutumisesta.


Tutustuminen on yhteistyön lähtökohta2: Keitä muut ovat? Minkälaista osaamista muilla on annettavana? Mitä tarpeita toisilla on ja mitä he toivovat saavansa? Mitä paremmin toimijat tuntevat toisensa, sitä enemmän heillä on tietoa vastavuoroisen yhteistyön mahdollisuuksista: minkälaista apua toisilta voi pyytää ja mitä apua kullakin on tarjottavanaan?


Pelkkä tuttuus ei kuitenkaan riitä. Voihan olla niinkin, että toiset tunnetaan, ja juuri siksi ei luoteta. Luottamusta on erikseen vahvistettava ja varjeltava.


Luottamus on sitä, että uskalletaan tehdä hyppy tuntemattomaan3. Kun luotetaan, tietoa annetaan ja otetaan vastaan rohkeammin. Kun luotetaan, uskalletaan myös ottaa yhteistyöhön liittyviä riskejä. Kääntäen: jos ei luoteta, niin ei uskalleta antaa tietoa, ottaa tietoa vastaan eikä ottaa yhteistyöhön liittyviä riskejä – ja seurauksena yhteinen oppiminen tyrehtyy.


Luottamuksen rakentuminen on itseään ruokkiva kierre. Myönteisessä tapauksessa luottamus vahvistaa luottamusta. Kielteisessä kierteessä epäluottamus vahvistaa epäluottamusta.


Luottamuksen myönteisen kierteen vahvistamisen keskeisiä lähtökohtia ovat hyväntahtoisuus, osaamisten jakaminen, haavoittuvuuksien näyttäminen ja toiminnan johdonmukaisuus.


Ehkä keskeisin luottamuksen lähde on hyväntahtoisuus: ihmisten toiminta perustuu haluun tehdä hyviä asioita. Toki ihmiset tekevät myös pahoja asioita, mutta eivät (ainakaan yleensä) siksi, että haluaisivat olla pahantekijöitä sinällään. Yleensä ihmiset haluavat tehdä hyviä asioita, mutta toimivat kuitenkin toisin tietämättö-myyttään, tyhmyyttään, tottumuksesta, vahingossa, toisten painostuksesta tai muista vastaavista syistä johtuen.

